
Munkaalkoholizmus és diákság - Munkafüggőség a BGF PSZK hallgatói körében

Kulcsszavak: munkaalkoholizmus; munkafüggőség; munkával összefüggő pszichés megbetegedések; diákok
A munkaalkoholizmus igazi interdiszciplináris kutatási terület. Az utóbbi pár évtizedben felkeltette a pszichológia, a pszichiátria, a szociológia, a menedzsment és még sok más tudományág képviselőinek szakmai érdeklődését. Ennek oka nyilvánvaló: a munkánk, s ebből következően a munkával összefüggő testi és pszichés megbetegedések súlyosságuktól függően életünk összes területét érinthetik.
Dolgozatomban egy, a munkaalkoholizmus szempontjából speciális csoportot, a nappali tagozatos diákokat vizsgálom. Bár egyre nő azon kutatások száma, amelyeket főiskolai, egyetemi hallgatókból álló minta segítségével végeztek, a diákok mint a munkamánia potenciális áldozatai továbbra sincsenek kifejezetten előtérben.
Fényt szeretnék deríteni rá, hogy vajon a kóros munkafüggőség az elsősorban tanulással, nem pedig munkavégzéssel foglalkozó fiatal felnőtteket is érinti-e. Ezen belül három fontosabb kérdéscsoporttal foglalkozom. Egyrészt egyelőre felderítetlen maradt, mennyire áll kapcsolatban a munkaalkoholizmus a demográfiai jellemzőkkel, mint például a nem és az életkor. Másrészt hozzá szeretnék járulni a munkamánia és a munkával (tanulással) töltött idő összefüggése körül kialakult vitához. Harmadrészt megvizsgálom azt az előítéletet, amely szerint az ambiciózusabb, motiváltabb egyének könnyebben válnak munkafüggővé.
A vizsgálathoz létrehozott kérdőív alapvetően három részből áll. A kérdőívkitöltő demográfiai jellemzőire és a tanulás és munka világához való kapcsolódására főiskolám Diplomás Pályakövetési Rendszerének kérdőívéből kölcsönzött kérdések derítenek fényt. A hallgató részletes időbeosztását önbevalláson alapuló kérdésekkel ismerjük meg. Magát a munkaalkoholizmust pedig a Bryan Robinson amerikai pszichológus által kidolgozott, világszerte használatos, Work Addiction Risk Test néven ismert kérdéssorral mérem fel. A vizsgálat alapjául szolgáló mintát a főiskola nappali tagozatos diákjai adják.



